रुपन्देही - बिद्यालयकी एक छात्रामाथि यौन दुर्व्यवहार गरेको आरोपमा बुटवलमा एकजना निजी स्कुलका प्रधानाध्यापक बुधबार पक्राउ परेका छन् ।
इलाका प्रहरी कार्यालय बुटवलका अनुसार बुटवल-११, नहरपुरमा रहेको ज्ञानकुञ्ज सेकेण्डरी बोर्डिङका प्रधानाध्यापक तोया राम पौडेललाई आफनै स्कुलको कक्षा १० मा पढ्ने छात्रामाथि यौन दुर्व्यवहार गरेको आरोपमा पक्राउ गरिएको हो ।
स्कुलको होस्टेलमा बस्दै आएकी छात्रालाई पौडेलले रातको १२ बजे कोठामा बोलाएर गोप्य अंग छुने गरेको ती छात्राले बताएकी छिन् । होस्टेलमा बस्दै आएकी छात्राले बिदामा घर गएको बेला अब होस्टेलमा म नबस्ने भन्दै प्रधानाध्यापकले आफूलाई गर्ने व्यवहार अभिभावकलाई सुनाएपछि घटना बाहिर आएको हो ।
स्कुलका अन्य छात्राहरुमाथि पनि प्रधानाध्यापकले यौनजन्य हिंसा गरेको भन्दै कारवाहीको माग गर्दै अभिभावहरुले स्कुल घेराउ गरेका छन् ।